Arno Jordaan reageer op kritiek van jagverenigingArno Jordaan in ‘n skermgreep uit die video vir ‘Jagtrip’. Die Afrikaanse sanger en entrepreneur Arno Jordaan het Donderdag gereageer op ŉ ope brief wat aan hom gerig is deur die Konfederasie van Jagtersverenigings van Suid-Afrika (Chasa) in verband met die musiekvideo vir sy jongste enkelsnit, “Jagtrip”. Die video, wat ŉ satiriese uitbeelding van ŉ jaguitstappie is, het negatiewe kommentaar uit verskeie oorde ontlok en talle jagters, jagverengings en vuurwapeneienaars is van mening dat Jordaan ŉ onverantwoordelike prentjie van jag skets en dat die video onder meer onwettige jagpraktyke ondersteun. In die video, wat al bykans 15 000 trefslae op YouTube gekry het, is Jordaan en sy vriende op ŉ jaguitstappie terwyl alkohol vrylik vloei en meisies in bikini’s ook hul verskyning maak. Fatman, wat naam gemaak het as sanger in die M-Net-realiteitsprogram The Voice, sorg vir die komiese afleiding. “Sedert die onlangse uitreiking van die video-weergawe van ‘Jagtrip’ was daar hewige reaksie rondom die skade wat die video kan aanrig aan die beeld van jag en vuurwapeneienaarskap,” lui Chasa se brief wat per e-pos aan Maroela Media gestuur is. “Chasa stem tot ŉ groot mate saam met die meerderheid van die kommentaar wat in openbare media gehuldig is, maar neem ook kennis van die feit dat daar ŉ kleiner persentasie plaaslike jagters is wat die video ondersteun en wat van mening is dat die video ŉ humoristiese uitbeelding van ŉ jagtog is.” In die brief, wat deur Stephen Palos, uitvoerende hoof van Chasa, aan Maroela Media gestuur is na aanleiding van ŉ berig wat in Mei op Maroela Media geplaas is oor dié video, versoek Chasa die sanger om die video oor te skiet. “Ons twyfel nie daaraan dat hulle [Jordaan en sy span] oor die talent beskik om ŉ soortgelyke humoristiese en lighartige uitbeelding van ŉ jagtog te bewerkstellig nie, maar sonder snitte waarin swak vuurwapenhantering, oormatige drankmisbruik of die uitbeelding van vroue as sekssimbole as deel van ŉ jagtog uitgebeeld word,” lui die brief. “Die aanslag teen jag en vuurwapenbesit bereik tans ongekende hoogtes en die teenstanders van jag en vuurwapenbesit is duidelik beter toegerus en befonds. Ons moet al ons kragte inspan en alles in ons vermoë doen om sover moontlik enige moontlike negatiewe en selfs die mees onskuldige uitbeelding daarvan te verhoed.” Volgens die brief sien Chasa nie homself as sensor van die kunste nie, maar versoek die organisasie jagters om nie die video in sy huidige formaat te versprei nie. Jordaan het aan Maroela Media gesê hoewel hy die video kán oor maak, kan hy nie insien watter verskil dit sal maak nie aangesien die video reeds duisende kere op YouTube gekyk is en ook op ander platforms soos WhatsApp versprei word. “Indien ek sou besluit om die video oor te maak, gaan mense in elk geval net meer nuuskierig wees oor die oorspronklike video. Dit is net hoe mense is,” het Jordaan gesê. Hoewel hy volhou dat die video net prettig is en hy net ŉ akteur in die video is, besef Jordaan dat dit ŉ negatiewe beeld van hom as persoon skep. “Daarom oorweeg ek dit tóg om sekere dele van die video te verander. “Ek is ŉ jagter en is deeglik bewus van al die reëls en regulasies rondom vuurwapens en ammunisie. Al die mans in die video is goeie vriende van my en is ook lede van verskeie jagorganisasies wat ingeburger is in ŉ bestaande gemeenskap. Ons doel was nooit om onverantwoordelik te wees, om jag in ŉ swak lig te stel of om enigiemand skade aan te doen nie. “Die video is bloot ŉ storie wat vertel word en al my vriende was die akteurs. Net omdat ons ŉ storie grappenderwys vertel beteken dit nie dat ons so in ons alledaagse lewens is nie. Ons is almal pa’s van jong seuns en ons strewe daarna hom hulle te leer dat jag en vuurwapens nie speletjies is nie. Tydens die twee dae wat ons die video geskiet het, het ons nie eens ammunisie byderhand gehad nie en Fatman, wat die dronkaard vertolk, sit in sy private lewe nie sy mond aan drank nie,” het Jordaan bygevoeg. Arno Jordaan in ‘n skermgreep uit die video vir ‘Jagtrip’. “Jagtrip” is Jordaan se jongste enkelsnit in sy nuwe album, Kom ons doen dit weer. Die snit is geskryf deur Johan Oberholzer. “Johan het die liedjie opsetlik dubbelsinnig geskryf – om ŉ jaguitstappie uit te beeld, maar ook om te sinspeel op enkellopende mans wat ‘jag’ vir ŉ vrou. Hy het geweet ek het ŉ voorliefde vir jag en het my genader om die liedjie op te neem.” Volgens Jordaan beplan hy om ŉ kennisgewing by die video op YouTube te voeg waarin hy kykers maan dat die video slegs in ŉ ligte luim geneem behoort te word. “Ek neem elke e-pos, klagte en opmerking baie ernstig op. My bedoeling was nooit om die sport of enige iemand skade aan te doen nie, maar bloot om ŉ lekker, tong in die kies-video te maak. Ek vra om verskoning aan enigiemand wat aanstoot geneem het. Ek, en al my vriende in die video, ondersteun veilige en wettige jagtogte.” Jordaan het ook bevestig dat hy telefonies met Palos gekommunikeer het nadat hy die brief ontvang het. “Na afloop van ons gesprek, en ook my ander gesprekke met verenigings soos die SA Jagters- en Wildbewaringsverenigings, glo ek dat ons tot ŉ vergelyk kon kom en dat hulle nou beter verstaan wat my bedoeling met die video was, terwyl ek van my kant af ook kan insien presies wat hul griewe is.”